**Komisia pre kultúru, cestovný ruch a rozvoj mesta – komisia Mestského zastupiteľstva v Levoči**

**Zápisnica zo zasadnutia, ktoré sa konalo dňa 16.01.2023**

**Program** :

1. Otvorenie – úvod

2. PR marketing mesta – všeobecné nastavenie, vízie

3. Sociálne siete, web mesta, LIMKA

4. Projekty mesta – Obnovme si svoj dom 2023.

5. Dotácie na kultúru

6. Rôzne

7. Diskusia

8. Záver

**Prítomní:** Podľa prezenčnej listiny

**K bodu1**

Predseda komisie Mgr. Chalupecká všetkých prítomných privítala, oboznámila ich s programom rokovania, neboli predložené námietky ani nové návrhy, program všetkými členmi komisie bol odsúhlasený na prerokovanie.

**K bodu 2 a k bodu 3**

Mgr. Eva Chalupecká – webová stránka je mŕtva, chýba človek , aby spĺňala trhového mechanizmu, napr. chýba počasie, praktické udalosti a podobne,

JUDr. Pavol Papcun – je potrebné personálne vyriešiť, vidím potenciál v MSKS, konkrétnu platformu nemáme. Fotografie, loga musia byť jednotné, len cez spoluprácu sa vieme pohnúť dopredu, sociálne siete a aj webovú stránku je potrebné oživiť napr. cez video a poprepájať s inými komunitami.

JUDr. Zuzana Kamenická – či vieme zabezpečiť odborníka prostredníctvom školenia zamestnancov ohľadom marketingových trendov,

JUDr. Pavol Papcun – zabezpečiť školenie nie je problém, je potrebné nastaviť moduly, spoluprácu, z internetu sa dá veľa naštudovať aj nové trendy,

Mgr. Martin Kokavec – nastaviť jednotnosť na stránkach, potom nastaviť moduly a naučiť občana, v ktorom časovom horizonte budú pridávané aktivity,

PhDr. Mária Novotná – pri aktivitách bol jeden administrátor, aby zdieľal významné aktivity

Mgr. Eva Chalupecká – označiť významné objekty, vstupy do podchodov.

**K bodu 4**

Mgr Anna Babicová – oboznámila s grantovou schémou Programu Obnovme si svoj dom 2023 a projektovými zámermi predloženými na Ministerstvo kultúry Slovenskej republiky v termíne 13.12.2023.

V rámci predmetnej výzvy mestom boli spracované a podané 5 projektov.

1. **Dom meštiansky, Námestie Majstra Pavla č.28 v Levoči**, **ÚZPF č. 2917/1 – projektová dokumentácia.**

Predmetom projektu je vypracovanie prípravnej (domeranie riešenej časti objektu, zakreslenie súčasného stavu, vlhkostný prieskum muriva s protokolom) a projektovej dokumentácie obnovy fasád hlavného objektu vrátane fasádneho náteru, obnovy arkádového podlubia, sanácie vlhkosti dvorovej fasády a obnovy pavlače hlavného objektu domu meštianskeho pre stavebné povolenie v podrobnostiach realizačného projektu vo všetkých potrebných stavebných profesiách vrátane rozpočtovej časti projektovej dokumentácie.

Štruktúra financovania projektu:

- celkové náklady na projekt: 23 930 EUR

- požadovaná dotácia z MK SR: 22 730 EUR

- spolufinancovanie bude realizované až po schválení predkladaného projektového zámeru riadiacim orgánom (MK SR) v rámci grantového programu Obnovme si svoj dom 2023 vo výške 1200 EUR. Predpokladaný termín schválenia žiadosti je apríl 2023.

1. **Obnova strechy meštianskeho domu na Kláštorskej ulici č.27 v Levoči, ÚZPF č. 2757/1**.

Predmetom projektu: obnova strechy domu a severného dvorového krídla spojená s výmenou krovu, strešnej krytiny, klampiarskych prvkov, opravou komínov a svetlíka.

Štruktúra financovania projektu:

- celkové náklady na projekt: 179 884 EUR

- požadovaná dotácia z MK SR: 170 887 EUR

- spolufinancovanie bude realizované až po schválení predkladaného projektového zámeru riadiacim orgánom (MK SR) v rámci grantového programu Obnovme si svoj dom 2023 vo výške 8 997 EUR. Predpokladaný termín schválenia žiadosti je apríl 2023.

1. **Levoča, Budova administratívna, solitér na Námestí Štefana Kluberta č.6 v Levoči, ÚZPF č. 4485/1 – zameranie skutkového stavu kultúrnej pamiatky.**

Zámer projektu: zameranie skutkového stavu objektu - Budova administratívna solitér bude slúžiť ako podklad pre architektonicko-historický výskum, prípravnú a projektovú činnosť a prispeje k zachovaniu významných pamiatkových hodnôt NKP, k zachovaniu jeho architektonického stvárnenia, a tým aj k adekvátnej prezentácií pamiatkových hodnôt objektu.

Predmet projektu**:**

Zameranie skutkového stavu objektu - komplexná digitalizácia objektu v rozsahu:

* digitálne zameranie predmetného objektu /interiér a exteriér/ pomocou geodetických meraní,
* tvorba ortofotomozaik /fasády a strechy/,
* tvorba virtuálnej prehliadky skutkového stavu /exteriér a interiér/,
* tvorba verného digitálneho 3D modelu,
* vypracovanie plošných digitálnych výkresov /pre architektonicko-historický výskum, prípravnú a projektovú činnosť/.

Štruktúra financovania projektu:

- celkové náklady na projekt: 34 572 EUR

- požadovaná dotácia z MK SR: 32 840 EUR

- spolufinancovanie bude realizované až po schválení predkladaného projektového zámeru riadiacim orgánom (MK SR) v rámci grantového programu Obnovme si svoj dom 2023 vo výške 1 732 EUR. Predpokladaný termín schválenia žiadosti je apríl 2023.

1. **Reštaurátorské práce – Radnica v Levoči 2.etapa, ÚZPF č. 2891/1**

Predmetom projektu: sú reštaurátorské práce dreveného trámového stropu a kazetových dverí na 2. NP a sú pokračovaním prebiehajúcej obnovy spolu s reštaurátorskými prácami na prízemí radnice v rámci I. etapy obnovy.

Štruktúra financovania projektu:

- celkové náklady na projekt: 48 336 EUR

- požadovaná dotácia z MK SR: 42 995 EUR

- spolufinancovanie bude realizované až po schválení predkladaného projektového zámeru riadiacim orgánom (MK SR) v rámci grantového programu Obnovme si svoj dom 2023 vo výške 5341 EUR. Predpokladaný termín schválenia žiadosti je apríl 2023.

1. **Dom meštiansky, Námestie Majstra Pavla č.43 v Levoči, ÚZPF č. 2932/1 – reštaurátorský výskum a spracovanie návrhu na reštaurovanie**

Nadväzne na spracovaný architektonicko – historický a umelecko-historický výskum z r. 2011 bude predmetom projektu v r. 2023 komplexný reštaurátorský výskum a spracovanie Návrhu na reštaurovanie autentických konštrukcií a výtvarnej výzdoby akými sú: kamenné portály s výplňovými konštrukciami, štuková výzdoba fasád, klenieb, dvorová jedinečná arkádová pavlač.

Návrh na reštaurovanie bude slúžiť ako podklad postupnej prípravy a samotnej obnovy objektu a jeho prinavráteniu do života, nakoľko v súčasnosti je jeho značná časť pre zlý stavebno - technický stav neschopná využitia.

Štruktúra financovania projektu:

- celkové náklady na projekt: 13 320 EUR

- požadovaná dotácia z MK SR: 12 650 EUR

- spolufinancovanie bude realizované až po schválení predkladaného projektového zámeru riadiacim orgánom (MK SR) v rámci grantového programu Obnovme si svoj dom 2023 vo výške 670 EUR. Predpokladaný termín schválenia žiadosti je apríl 2023.

*Uznesenie:*

Komisia pre kultúru a CR **odporúča schváliť** Mestskému zastupiteľstvu predloženie predmetných projektov, spolufinancovanie a vstup do procesu verejného obstarávania.

**K bodu 5**

Žiadosť o dotáciu v zmysle § 13 ods. 1 písmeno A- podpora projektov a činnosti VZN mesta Levoča č. 3/2019 podali:

|  |  |  |
| --- | --- | --- |
| Inštitúcia /žiadateľ | Požadovaná dotácia | účel |
| 1.  Občianske združenie Levočan  Námestie Majstra Pavla č.48 v Levoči | 4700 eur | Spoločné vystúpenie speváckeho zboru Chorus minor a speváckeho zboru Vlastimil z Litomyšla na základe dlhoročnej aktívnej spolupráce medzi oboma kultúrnymi telesami v termíne 23.6.-25.6.2023  Celkové náklady: 4725 eur  Požadovaná dotácia: 3700 eur  Vlastné zdroje : 1025 eur |
| 2.  Slovenské národné múzeum, Spišské múzeum v Levoči, Námestie Majstra Pavla č.40, Levoča | 4000 eur | Vydanie publikácie o významných osobnostiach mesta Levoča. Výber osobnosti ovplyvnilo široké časové spektrum a rôznorodosť ich záujmov a činností od prvej polovice 15.storočia po storočie 19 cez kupcov a podnikateľov. Publikácie predstaví desať osobností: ako Jána Thurzu III, Jána Henckela, Majstra Pavla, Gašpara Haina, Jána Rombauera, Jozefa Czauczika, Andreja Probstnera, ktorí boli súčasťou levočského mestského života v rôznych časových obdobiach.  Celkové náklady: 8000 eur  Požadovaná dotácia: 4000 eur  Vlastné zdroje: 4000 eur. |
| 3.  Modrý Peter, o.z. , Levoča, Potočná ulica 22A, Levoča | 600 eur | V auguste 2022 uplynulo 30 rokov od smrti Pavla Suržina, ktorý patrí k najvýznamnejším básnikom, ktorí pôsobili v regióne Spiša, pričom jeho básnické texty majú v rámci súčasnej poézie celoslovenský význam. Vydavateľstvo Modrý Peter pripravilo pri tejto príležitostí reedíciu tretieho básnického titulu autora s názvom V ťahu hrobov, ktorý pôvodne vyšiel v roku 1969. Išlo o v poradí tretiu zbierku, ktorá priniesla presvedčivú a autentickú výpoveď vysokej literárnej kvality s drásajúcimi témami vojny, obmedzovania slobody a vnútorného ohrozenia a textami, ktoré už zaznamenali aj udalosti konca 60-tych rokov. Celkové náklady: 2400, požadovaná dotácia: 600 eur, vlastné zdroje vrátane iných sponzorských príspevkov: 1800 eur. |

Uznesenie:

Komisia kultúry, cestovného ruchu a rozvoja mesta **odporúča** mestskému zastupiteľstvu schváliť predložené žiadosti o poskytnutí dotácie z rozpočtu mesta, kapitola transfery na kultúru:

1. **Občianske združenie Levočan, Námestie Majstra Pavla č. 48 v Levoči** na zabezpečenie ubytovania v Levoči pre spevácky zboru Vlastimil z Litomyšla (partnerské mesto) v termíne 23.06.2023 -25.06.2023 vo výške 3700 eur.
2. **Slovenské národné múzeum, Spišské múzeum v Levoči, Námestie Majstra Pavla č. 40 v Levoči** na tlač publikácie s názvom IN NOMINE CIVITATI LEUTSCHA..... o tých čo zanechali svoju stopu vo výške 4000 eur.
3. **Modrý Peter, o. z., Potočná ulica 22A v  Levoči,** tlač básnickej zbierky „Pavol Suržin – V ťahu hrobov“ vo výške 600 eur.

**K bodu 6, 7**

Mgr. Anna Babicová informovala o projektovom zámere Rekonštrukcia multifunkčného ihriska pri ZŠ Gašpara Haina, Levoča o jeho príprave, a predloženie v novej grantovej výzve vyhlásenej Fondom na podporu športu –Výzva na predkladanie žiadostí o poskytnutie príspevku v rámci programu „Výstavba ,rekonštrukcia a modernizácia športovej infraštruktúry, číslo 2022/002.

Projekt rieši kompletnú výmenu existujúcich umelých športových povrchov – umelého trávnika a tartanu, výmenu potrebných častí štrkových podkladných vrstiev, vrátane výmeny celého jestvujúceho obrúbenia ihriska. Nové obrúbenie ihriska bude realizované bezbariérovo. Kompletne bude zrekonštruované doskočisko skoku do diaľky, časť prístupového chodníka vedúceho na ovál a obnovené budú aj všetky oceľové konštrukcie a prvky jestvujúceho oplotenia. Ihrisko bude doplnené o nové športové vybavenie. Súčasťou rekonštrukcie bude aj sfunkčnenie existujúceho drenážneho systému podložia ihriska. V rámci rekonštrukcie sa zrealizuje osvetlenie multifunkčného ihriska a bežeckého oválu. Termín predkladania žiadosti o poskytovaní dotácie bol určený na 17.3.2023. Realizácia projektu musí byť ukončená najneskôr do 31.12.2025.

Štruktúra financovania projektu:

- celkové náklady na projekt: 341 304,15 EUR

- dotácia z Fondu na podporu športu: 238 912,00 EUR

- vlastné zdroje mesta Levoča 102 392,15 EUR

*Uznesenie:*

Komisia pre kultúru a CR **odporúča schváliť** Mestskému zastupiteľstvu predloženie predmetného projektu, spolufinancovanie a vstup do procesu verejného obstarávania.

**K bodu 8**

Predsedníčka komisie Mgr. Eva Chalupecká poďakovala prítomným za účasť, za nové inšpirujúce nápady, ich smerovania. Je potrebné sa stretávať diskutovať a hľadať spoločné riešenia pre ich realizáciu.

Zapísala: Mgr. Anna Babicová

Schválila: Mgr. Eva Chalupecká, predseda komisie